ΑΠΟΦΑΣΗ ΤΗΣ ΕΠΙΤΡΟΠΗΣ της 7ης Δεκεμβρίου 1993 περί δημιουργίας γενικού συμβουλευτικού Forum σε θέματα περιβάλλοντος (93/701/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη τη συνθήκη για την ίδρυση της Ευρωπαϊκής Κοινότητας, Εκτιμώντας: ότι, με το ψήφισμα της 1ης Φεβρουαρίου 1993 σχετικά με ένα κοινοτικό πρόγραμμα πολιτικής και δράσεως για το περιβάλλον και τη σταθερή ανάπτυξη (1), το Συμβούλιο ενέκρινε την προσέγγιση και τη γενική στρατηγική του προγράμματος "Στόχος η αειφορία" που υποβλήθηκε από την Επιτροπή- ότι το πρόγραμμα αυτό προβλέπει τη δημιουργία συμβουλευτικού Forum που απαρτίζεται από αντιπροσώπους των επιχειρηματικών κλάδων, του επιχειρηματικού κόσμου, των καταναλωτών, των επαγγελματικών συνδέσμων, των συνδικαλιστικών ενώσεων, των μη κυβερνητικών οργανισμών και των τοπικών και περιφερειακών αρχών- ότι το εν λόγω Forum πρέπει να αποτελέσει τόπο διαβουλεύσεων και διαλόγου μεταξύ των αντιπροσώπων των εν λόγω τομέων και των υπηρεσιών της Επιτροπής- ότι είναι σκόπιμο να εξασφαλιστεί ισόρροπη εκπροσώπηση των διαφόρων κλάδων στο Forum- ότι, κατά το διορισμό των μελών του Forum, η Επιτροπή πρέπει να λαμβάνει υπόψη τις συστάσεις των οργανισμών που αντιπροσωπεύουν σε κοινοτικό επίπεδο καθένα από τους ενδιαφερομένους κλάδους, ΑΠΟΦΑΣΙΖΕΙ: Άρθρο 1 1. Δημιουργείται στο πλαίσιο της Επιτροπής επιτροπή συμβουλευτικού χαρακτήρα η οποία φέρει την ονομασία γενικό συμβουλευτικό Forum σε θέματα περιβάλλοντος και καλείται εφεξής "Forum". 2. Το Forum απαρτίζεται από προσωπικότητες προερχόμενες από τους παραγωγικούς κλάδους, τους επιχειρηματικούς κύκλους, τις περιφερειακές και τοπικές αρχές, τους επαγγελματικούς συνδέσμους, τις συνδικαλιστικές ενώσεις και τις οργανώσεις για την προστασία των καταναλωτών και του περιβάλλοντος. Άρθρο 2 1. Η Επιτροπή μπορεί να συμβουλεύεται το Forum για όλα τα προβλήματα που αφορούν την κοινοτική πολιτική στον τομέα του περιβάλλοντος. 2. Ένας αντιπρόεδρος του Forum μπορεί να υποδείξει στην Επιτροπή ότι είναι σκόπιμο να συμβουλεύεται το Forum για θέμα σχετικό με τις αρμοδιότητές του και ως προς το οποίο δεν του έχει υποβληθεί αίτηση γνωμοδότησης. Άρθρο 3 Το Forum απαρτίζεται από 32 μέλη. Οι θέσεις κατανέμονται ως εξής: α) επτά έως δώδεκα θέσεις σε προσωπικότητες προερχόμενες από τους επιχειρηματικούς κύκλους- β) τρεις έως πέντε θέσεις σε εκπροσώπους των περιφερειακών και τοπικών αρχών- γ) τέσσερις έως επτά θέσεις σε εκπροσώπους των οργανώσεων για την προστασία των καταναλωτών και του περιβάλλοντος- δ) μια έως τρείς θέσεις σε εκπροσώπους των συνδικαλιστικών ενώσεων- ε) επτά έως δέκα θέσεις σε προσωπικότητες που διαθέτουν ιδιαίτερες γνώσεις και εμπειρία στον τομέα του περιβάλλοντος. Άρθρο 4 Τα μέλη του Forum διορίζονται από την Επιτροπή, η οποία λαμβάνει υπόψη τις συστάσεις που της απευθύνουν οι κύκλοι που αναφέρονται στο άρθρο 1 παράγραφος 2. Άρθρο 5 1. Η θητεία των μελών του Forum είναι τριετής και ανανεώσιμη. 2. Μετά τη λήξη της τριετούς περιόδου, τα μέλη του Forum εξακολουθούν να ασκούν τα καθήκοντά τους έως ότου αντικατασταθούν ή έως ότου ανανεωθεί η θητεία τους. 3. Η θητεία ενός μέλους λήγει πριν από την εκπνοή της τριετούς περιόδου λόγω παραιτήσεως ή θανάτου. Το μέλος αντικαθίσταται για την εναπομένουσα διάρκεια της θητείας σύμφωνα με τη διαδικασία που προβλέπεται στο άρθρο 4. 4. Τα μέλη του Forum δεν αμείβονται. Άρθρο 6 Η Επιτροπή δημοσιεύει τον κατάλογο των μελών στην Επίσημη Εφημερίδα των Ευρωπαϊκών Κοινοτήτων για ενημέρωση. Άρθρο 7 1. Το Forum προεδρεύεται από αντιπρόσωπο της Επιτροπής. 2. Το Forum εκλέγει δύο αντιπροέδρους μεταξύ των μελών του για θητεία 18 μηνών, ανανεώσιμη για μία φορά. Οι αντιπρόεδροι εκλέγονται με πλειοψηφία δύο τρίτων των παρόντων μελών. 3. Ο πρόεδρος και οι αντιπρόεδροι απαρτίζουν το γραφείο του Forum. Το γραφείο προετοιμάζει και οργανώνει τις εργασίες του Forum. Άρθρο 8 1. Κατόπιν προτάσεως ενός μέλους του Forum ή της Επιτροπής, είναι δυνατόν να κληθούν να συμμετάσχουν στις εργασίες του Forum, ως εμπειρογνώμονες, άτομα που διαθέτουν ιδιαίτερες γνώσεις και εμπειρία ως προς ένα από τα θέματα της ημερήσιας διάταξης. 2. Οι εμπειρογνώμονες συμμετέχουν στις συζητήσεις που αφορούν αποκλειστικά το θέμα για το οποίο έχουν κληθεί. Άρθρο 9 Το Forum μπορεί να συστήσει ομάδες εργασίας. Άρθρο 10 1. Το Forum και το γραφείο συνέρχονται στην έδρα της Επιτροπής κατόπιν προσκλήσεώς της. 2. Οι αντιπρόσωποι των ενδιαφερομένων υπηρεσιών της Επιτροπής συμμετέχουν στις συνεδριάσεις του Forum, του γραφείου και των ομάδων εργασίας. 3. Οι υπηρεσίες της Επιτροπής εξασφαλίζουν τη γραμματεία του Forum, του γραφείου και των ομάδων εργασίας. Άρθρο 11 1. Οι συζητήσεις του Forum αφορούν τις αιτήσεις για γνωμοδότηση που υποβάλλονται από την Επιτροπή. Δεν συνοδεύονται από ψηφοφορία. 2. Κατά την υποβολή στο Forum αίτησης για γνωμοδότηση, η Επιτροπή μπορεί να ορίσει την προθεσμία εντός της οποίας πρέπει να διατυπωθεί η γνώμη. 3. Οι εκτεθείσες απόψεις καταγράφονται σε πρακτικά που διαβιβάζονται στην Επιτροπή. Άρθρο 12 Με την επιφύλαξη των διατάξεων του άρθρου 214 της συνθήκης, τα μέλη του Forum οφείλουν να μη μεταδίδουν πληροφορίες των οποίων έλαβαν γνώση στο πλαίσιο των εργασιών του Forum ή των ομάδων εργασίας, εφόσον η Επιτροπή τους πληροφορεί ότι η αιτούμενη γνώμη ή το τεθέν ερώτημα αφορά θέμα εμπιστευτικού χαρακτήρα. Στην περίπτωση αυτή, στις συνεδριάσεις παρευρίσκονται μόνον τα μέλη του Forum και οι αντιπρόσωποι των υπηρεσιών της Επιτροπής. Άρθρο 13 Η παρούσα απόφαση παράγει αποτελέσματα από τις 7 Δεκεμβρίου 1993. Βρυξέλλες, 7 Δεκεμβρίου 1993.

[Source: multi_eurlex | Tokens: 4765]